VEDLEGG TBT-X

KJEMIKALIER

Artikkel 1

Definisjoner

I dette vedlegg menes med:

* 1. «ansvarlige myndigheter»,
		1. for Island og Norge: Islands regjering og Norges regjering,
		2. for Det forente kongerike: Det forente kongerikes regjering.
	2. «UN GHS», De forente nasjoners globalt harmoniserte system for klassifisering og merking av kjemikalier.

Artikkel 2

Virkeområde

Dette vedlegg får anvendelse på handel med, regulering av, import og eksport av kjemikalier mellom Island og Norge og Det forente kongerike med hensyn til registrering, evaluering, tillatelse, begrensning, godkjenning, klassifisering, merking og emballering av kjemikalier.

Artikkel 3

Mål

1. Målene med dette vedlegg er å
	1. lette handelen med kjemikalier og tilhørende produkter mellom partene,
	2. sikre høye vernenivåer for miljøet og menneskers og dyrs helse, og
	3. legge til rette for samarbeid mellom de ansvarlige myndigheter i Island og Norge og Det forente kongerike.
2. Partene anerkjenner at de forpliktelser som følger av dette vedlegg, ikke hindrer noen av partene i å fastsette egne prioriteringer for regulering av kjemikalier, herunder fastsette egne vernenivåer for miljøet og menneskers og dyrs helse.

Artikkel 4

Relevante internasjonale organisasjoner og organer

Partene anerkjenner at internasjonale organisasjoner og organer, særlig OECD og underkomiteen for eksperter om det globalt harmoniserte systemet for klassifisering og merking av kjemikalier (SCEGHS) under De forente nasjoners økonomiske og sosiale råd (ECOSOC), er relevante for utarbeidelse av vitenskapelige og tekniske retningslinjer for kjemikalier.

Artikkel 5

Deltakelse i relevante internasjonale organisasjoner og organer og utvikling av retningslinjer

1. Partene skal aktivt bidra til utarbeidelsen av de vitenskapelige eller tekniske retningslinjene nevnt i artikkel 4 for vurdering av farer og risikoer med kjemikalier og formene for dokumentasjon av resultatene av slike vurderinger.
2. Hver part skal gjennomføre retningslinjer utstedt av de internasjonale organisasjonene og organene nevnt i artikkel 4, med mindre disse retningslinjene ville være ineffektive eller uhensiktsmessige for oppfyllelse av partens rettmessige mål.

Artikkel 6

Klassifisering og merking av kjemikalier

1. Hver part skal gjennomføre UN GHS så utførlig som den anser som mulig innenfor sitt respektive system, herunder for kjemikalier som ikke er omfattet av dette vedlegg, med mindre det er særlige grunner til å anvende et annet merkingssystem for særlige kjemiske produkter i deres ferdige tilstand som er beregnet på sluttbrukeren. Hver part skal regelmessig oppdatere gjennomføringen på grunnlag av de regelmessig utstedte revisjonene av UN GHS.
2. Dersom en parts ansvarlige myndighet har til hensikt å klassifisere enkeltstoffer i samsvar med sine respektive regler og framgangsmåter, skal den gi den andre partens ansvarlige myndighet mulighet til å uttrykke sine synspunkter i samsvar med disse respektive reglene og framgangsmåtene innenfor de gjeldende tidsfristene.
3. Hver part skal offentliggjøre opplysninger om sine framgangsmåter for klassifisering av stoffer i samsvar med sine respektive regler og framgangsmåter. Hver part skal bestrebe seg på å reagere på kommentarer som er mottatt fra den andre parten i henhold til nr. 2.
4. Ingenting i denne artikkel skal forplikte noen av partene til å oppnå et særlig resultat med hensyn til gjennomføringen av UN GHS på sitt territorium eller med hensyn til klassifiseringen av et bestemt stoff eller forsere, midlertidig oppheve eller utsette sine respektive framgangsmåter og beslutningsprosesser.

Artikkel 7

Samarbeid

1. Partene anerkjenner at frivillig samarbeid om kjemikalieregulering kan lette handelen på måter som er til gagn for forbrukere, virksomheter og miljøet, og som bidrar til å forbedre beskyttelsen av menneskers og dyrs helse.
2. Partene forplikter seg til å lette utvekslingen av ikke-fortrolige opplysninger mellom sine ansvarlige myndigheter, herunder gjennom samarbeid om elektroniske formater og verktøy som brukes til å lagre data.
3. Partene skal samarbeide, dersom det er relevant, med sikte på å styrke, utvikle og fremme vedtak og gjennomføring av internasjonalt avtalte vitenskapelige eller tekniske retningslinjer, herunder om mulig ved å legge fram felles initiativer, forslag og tilnærminger i de relevante internasjonale organisasjonene og organene, særlig dem som er nevnt i artikkel 4.
4. Partene skal samarbeide, dersom begge parter finner det fordelaktig, om formidling av data om kjemikaliesikkerhet, og skal gjøre disse opplysningene tilgjengelige for allmennheten for å sikre at opplysningene er lett tilgjengelige og forståelige for de forskjellige målgruppene. På anmodning fra en av partene skal den andre parten legge fram for den anmodende parten tilgjengelige ikke-fortrolige opplysninger om kjemikaliesikkerhet.
5. Hvis en part anmoder om det og den andre parten samtykker i dette, skal partene holde samråd om vitenskapelige opplysninger og data i forbindelse med nye og framvoksende spørsmål som gjelder de farer eller risikoer som kjemikalier utgjør for menneskers helse eller miljøet for å skape en felles kunnskapsbase og, hvis og i den grad det er mulig, fremme en felles forståelse av den forskning som gjelder slike spørsmål.

Artikkel 8

Utveksling av opplysninger

Partene skal samarbeide og utveksle opplysninger om alle spørsmål som er relevante for gjennomføring av dette vedlegg i komiteen for tekniske handelshindringer.